《远游篇》
明代·管讷

御风日万里，逍遥登远游。竦身青冥表，瞬息四顾周。

目力隘八青，壮志局九州。泰山小封垤，沧海眇浮沤。

俯视澒洞间，万汇等蜉蝣。浩歌挟洪崖，长啸访浮邱。

回飙款阊阖，谒帝十二楼。酌我紫霞觞，遗我青凤裘。

授以长生诀，历劫三千秋。从兹谢流俗，大块同悠悠。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。